Eile kell 10.30 langetas väike seltskond inimesi minutiks pea selleks, et meenutada 93 aastat tagasi kehtima hakanud Vabadussõja relvarahu aastapäeva ja sõjas hukkunud sõdureid.
Lisaks kaitseliitlastele tõid sambale pärjad Saare maavalitsuse ja Kuressaare linnavalitsuse esindajad ning riigikogulane Urve Tiidus.
Sõjaveterane esindas Innokenti Hiet. Kohal olid ka noorkotkad Leisist ja Kärlalt ning aupaklikust kaugusest uudistas toimuvat kümmekond linnakodanikku.
Kaitseliidu Saaremaa maleva pealik kolonelleitnant Kristjan Moora ütles oma kõnes, et 2013. aastal saab sellesse kohta koguneda veel mitmel korral, nii Tartu rahu aastapäeval kui ka Eesti Vabariigi aastapäeval. Samas oli kaitseliidu liige Andres Kolk ilmselgelt pettunud rahva leiges suhtumises meie riigi ajaloo jaoks olulisse sündmusse.
“Varasematel aastatel jätsid möödasõitvad juhid vähemalt autod hetkeks seisma,” ei varjanud Kolk oma pahameelt.
Samasugused üritused toimusid eile ka Kihelkonnal, Mustjalas ja Valjalas asuva mälestusmärgi juures.